На заинтересованите лица се предоставя 14-дневен срок, считано от 13.03.2019 г., за предложения и становища по настоящия проект на **ПРАВИЛНИК ЗА ОРГАНИЗАЦИЯТА И ДЕЙНОСТТА НА ОБЩИНСКИ КОНСУЛТАТИВЕН  
СЪВЕТ ПО ВЪПРОСИТЕ НА МЛАДЕЖТА – ТРЯВНА**

**Заинтересованите лица могат да представят предложения и становища по проекта в деловодството на Община Трявна.**

РАЗДЕЛ I

ОБЩИ ПОЛОЖЕНИЯ

Чл. 1. С този Правилник се уреждат организацията на работа, състава, правата и отговорностите на Общинския консултативен съвет по въпросите на младежта при Община Трявна.

Чл. 2 Общинският консултативен съвет по въпросите на младежта осъществява дейността си в съответствие с действащото законодателство в Република България, решенията на Общински съвет - Трявна и разпоредбите на този Правилник.

Чл. 3. Общинският консултативен съвет по въпросите на младежта е колективен, постоянно действащ обществен консултативен орган към Кмета на Община Трявна.

Чл. 4. Общинският консултативен съвет по въпросите на младежта е създаден с Решение на Общински съвет Трявна, на основание чл.15, ал.6 от Закона за младежта.

РАЗДЕЛ II

СЪСТАВ, СТРУКТУРА И РЪКОВОДСТВО НА ОБЩИНСКИ КОНСУЛТАТИВЕН СЪВЕТ ПО ВЪПРОСИТЕ НА МЛАДЕЖТА

Чл.5. (1) В състава на Общински консултативен съвет по въпросите за младежта се включват задължително:

1. Представител на Постоянна комисия по младежта и спорта към Общински съвет Трявна;
2. Специалист „Култура, образование, спорт и здравеопазване” към Община Трявна;
3. Специалист, отговарящ за „Младежки дейности" към Община Трявна;
4. Представител на Местна комисия за борба с противообществени прояви на малолетни и непълнолетни;

(2) В състава на на Общински консултативен съвет по въпросите за младежта могат да бъдат включени и:

1. Представители на младежки НПО и младежки неформални групи, които извършват дейност на територията на Община;
2. Представители на Ученически съвети;
3. Представител на Отдел „Закрила на детето“ към Агенция за социално подпомагане;
4. Инспектор Детска педагогическа стая към РУ – Трявна;
5. Представител на РУО - Габрово
6. Съставът на Общинския консултативен съвет по въпросите на младежта включва и резервни членове на определените представители по ал.1.

Чл. 6. Съставът на Общинския консултативен съвет по въпросите на младежта и Секретаря се утвърждават от Общинския съвет-Трявна по предложение на Кмета на Общината.

Чл. 7. (1) Дейността на Общинския консултативен съвет по въпросите на младежта се ръководи от председател или упълномощено от него лице. Председател на Общинският консултативен съвет по въпросите на младежта е Кметът на Община Трявна.

1. Председателят на Общинския консултативен съвет по въпросите на младежта:
2. насрочва заседанията и определя дневния ред;
3. ръководи заседанията;
4. организира и контролира изпълнението на решенията;
5. прави предложения до Общински съвет Трявна за промени в състава на ОКСВМ.

Чл. 8. Секретар на Общинския консултативен съвет по въпросите на младежта се определя от Общински съвет Трявна след предложение на Кмета Община Трявна

1. Секретарят на Общинския консултативен съвет по въпросите на младежта:
2. своевременно уведомява членовете на ОКСВМ за свикване на редовни и извънредни заседания;
3. предлага на председателя проекти на дневен ред за заседанията;
4. организира подготовката и провеждането на заседанията;
5. координира оперативното взаимодействие на ОКСВМ с институции на местно и централно ниво, с бизнеса и с неправителствените организации;
6. поддържа и съхранява архива на ОКСВМ;
7. отговаря за изготвянето на протоколите за работата на ОКСВМ и изготвя и публикува решенията.

Чл. 9. Членовете на Общинският консултативен съвет по въпросите на младежта са длъжни:

1. Да участват редовно в заседанията на Общинският консултативен съвет по въпросите на младежта;
2. Да не разпространяват сведенията и фактите, които са им станали известни при изпълнение на функциите им, както и да не ги използват за свое или чуждо облагодетелстване във вреда на Община Трявна;
3. Да не извършват действия, които биха уронили доброто име на Община Трявна.

Чл. 10. Административното обслужване на дейността на Общинския консултативен съвет по въпросите на младежта се осигурява от Община Трявна чрез специалист „Младежки дейности“.

РАЗДЕЛ III

ПРИЕМАНЕ И ПРЕКРАТЯВАНЕ НА ЧЛЕНСТВО

Чл. 11. (1) Промени в състава на Общинския консултативен съвет по въпросите на младежта се извършват от Общински съвет Трявна, по предложение на Кмета на Община Трявна и след решение на ОКСВМ в следните случаи:

1. При освобождаване и/или замяна на членове в случай на промяна на техния статут като представители на съответните институции, организации, звена.

2. При прием на нови членове в състава Общинският консултативен съвет по въпросите на младежта, с оглед разширяване представителството в Съвета.

3. При прекратяването на членството по желание на съответния представител.

4. При прекратяване на членството поради неизпълнение на ангажиментите и отговорностите като представител на съответната организация/институция в Съвета.

5. При други непредвидени обстоятелства, налагащи промяна.

Чл. 12. Прием на нови членове в състава Общинският консултативен съвет по въпросите на младежта става:

1. По предложение на Председателя и/или

2. По искане на младежка организация и/или организация или институция, работеща с млади хора, която няма представителство в Съвета, след подаване на следните документи.

- Заявление за участие в Общинският консултативен съвет по въпросите на младежта до Председателя.

- Информация за дейността на организация/институция в областта на младежта през последните 2 /две/ години, придружена от доказателства за нея.

Чл. 13. Прекратяването на членството в Общинският консултативен съвет по въпросите на младежта става при:

1. Подаване на Заявление за прекратяване на членството, по желание на съответния представител, до Председателя на Съвета.

2. При неучастие в 3 поредни заседания на ОСКВМ /освен по уважителни причини/, и изпратено предупредително писмо от секретаря до съответната организация/институция след второто неучастие

3. При прекратяване на дейността на организация/институция, имаща представителство в Съвета.

РАЗДЕЛ IV

ФУНКЦИИ И ЗАДАЧИ

Чл. 14. Общинския консултативен съвет по въпросите на младежта:

1. Дава становища и/или предложения на Кмета на Община Трявна, свързани с планирането, координирането и реализирането на младежката политика на общинско ниво;
2. Участва в разработването и съгласува общинския план за младежта за съответната година и дава становище по отчета за изпъленнието на същия за предходната година;
3. Участва в изготвянето, планирането и мониторинга на дейностите по общинския план за младежта приет му от Общински съвет Трявна;
4. Осъществява дейност по наблюдение, оценка и прави предложения за актуализация на Общинския план за младежта за текущата година при необходимост;
5. Подпомага общинската администрация и другите органи на местната и централна власт, представени на местно ниво при разработването на Стратегии, Програми и Проекти, свързани с развитието на младежките дейности.
6. Предлага конкретни инициативи в областта на политиката за младите хора в Община Трявна.
7. Подпомага координирането на интересите и дейностите на младите хора в различни области - образование, култура, спорт, екология, здравеопазване, труд и социална политика, неформално обучение, свободно време и развитие на местните общности, чрез:

* участие във формирането, осъществяването и оценката на младежка политика;
* застъпнически кампании;
* насърчаване на регионално, национално и международно младежко общуване;
* сътрудничество с общинските и държавните органи и администрация;
* реализиране на младежки проекти;
* доброволчески и други акции и инициативи;

1. Проучва младежката проблематика и осъществява срещи с представители на младежки организации и неформални групи млади хора в младежкия възрастов диапазон - от 15 до 29 години.
2. Осъществява други функции, възложени му от Председателя на редовни и извънредни заседания.
3. Избира свои членове за представителство в местни, регионални, национални и международни срещи и инициативи, свързани с популяризиране на гражданското участие при осъществяване на младежка политика.
4. Популяризира пред обществеността дейността си чрез средствата за масово осведомяване и на официалния сайт на Община Трявна.

РАЗДЕЛ V

ЗАСЕДАНИЯ НА ОБЩИНСКИ КОНСУЛТАТИВЕН СЪВЕТ ПО ВЪПРОСИТЕ НА МЛАДЕЖТА

Чл. 15. (1) Общинският консултативен съвет по въпросите на младежта провежда редовни и при възникнали неотложни въпроси-извънредни заседания.

(2) Заседанията на Общинския консултативен съвет по въпросите на младежта се свикват от председателя най-малко 5 пъти в годината по негова инициатива или по искане на най-малко 1/3 от членовете на Общинския консултативен съвет по въпросите на младежта.

(3) Членовете на Общинския консултативен съвет по въпросите на младежта се уведомяват за насрочено заседание чрез изпращане на покана най-малко 5 дни преди датата на заседанието, а в неотложни случаи – 24 часа преди заседанието. Поканата съдържа дневния ред, датата, часа и мястото за провеждане на заседание. Към поканата се изпращат и всички необходими материали по дневния ред. Поканите и материалите се разпространяват по електронен път.

(4) Заседанията на Общинския консултативен съвет по въпросите на младежта са

редовни, ако на тях присъстват повече от половината от членовете му.

(5) В началото на всяко заседание се гласува дневния ред, като могат да бъдат направени промени по предложение на членовете.

(6) Присъствалите на заседанията подписват присъствени списъци.

(7) За всяко заседание на ОКСВМ се съставя протокол от секретаря.

(8) Протоколите и внесените за обсъждане материали по дневния ред и останалата документация, свързана с дейността на ОКСВМ се съхраняват от секретаря в определеното за това място в Община Трявна.

Чл. 16. (1) Решенията на Общинският консултативен съвет по въпросите на младежта се приемат с обикновено мнозинство от присъстващите на заседанието членове с явно гласуване.

1. Решенията по ал. 1 се публикуват на сайта на община Трявна.

Чл. 17. В оперативната работа на Общинския консултативен съвет по въпросите на младежта могат да бъдат привлечени и външни експерти и специалисти по въпросите на младежта

ЗАКЛЮЧИТЕЛНИ РАЗПОРЕДБИ

§ 1. Правилникът за организацията и дейността на Общинския консултативен съвет по въпросите на младежта към община Трявна се приема от Общински съвет Трявна и след влизане в сила на решението се публикува на официалната интернет страница на Община Трявна.

§ 2. Настоящият правилник влиза в сила от публикуването му на официалната интернет страница на Община Трявна по §1.